Jahnátek, Ľubomír, minister pôdohospodárstva a rozvoja vidieka SR (2014-11-26):
Ďakujem pekne, pani predsedajúca. Vážené panie poslankyne, páni poslanci, účelom tejto právnej úpravy je vytvorenie podmienok pre mladých poľnohospodárov a poľnohospodárov, ktorí podnikajú v malých alebo mikropodnikoch, zaoberajúcich sa poľnohospodárskou prvovýrobou, tak aby sa zlepšil ich prístup k hlavnému výrobnému prostriedku, ktorým je poľnohospodárska pôda. Hlavným zmyslom uvedenej novely je zníženie výmery poľnohospodárskej pôdy, ktorú majú v prenájme od Slovenského pozemkového fondu doterajší nájomcovia. Výmera, o ktorú bude znížená doteraz prenajímaná poľnohospodárska pôda, bude použitá na prenájom mladým poľnohospodárom a tiež poľnohospodárom spĺňajúcim podmienky malého podniku alebo mikropodniku. Znižovanie výmery prenajatej doterajším nájomcom sa nebude týkať výmery do sto hektárov u jedného nájomcu. Pri rozlohe prenajatej pôdy nad sto hektárov bude znižovanie výmery diferencované, a to pri výmere od 101 do 500 hektárov o 3 %, od 500 do 700 hektárov o 5 %, od 701 do 1 500 hektárov o 7 %, resp. nad 1 501 hektárov o 10 %. Mladý poľnohospodár, resp. malý alebo mikropoľnohospodársky podnik však bude na účel nájmu poľnohospodárskej pôdy musieť splniť určité podmienky. Bude sa musieť v nájomnej zmluve zaviazať k vykonávaniu špeciálnej rastlinnej výroby alebo živočíšnej výroby, ktorá je náročnejšia z hľadiska potreby zamestnancov na jej vykonávanie. Tento nástroj bude mať pozitívny vplyv na zamestnanosť na vidieku. Druhou podmienkou, ktorú bude musieť mladý poľnohospodár, resp. malý alebo mikropoľnohospodársky podnik splniť, je, že nebude môcť takto získanú pôdu dať ďalej do nájmu, ale bude musieť na nej aktívne vykonávať činnosť. Ak túto podmienku nesplní, je to dôvod na odstúpenie od takejto zmluvy. Treťou podmienkou je, aby mladý poľnohospodár, resp. malý alebo mikropoľnohosodársky podnik už mal vo vlastníctve alebo nájme poľnohospodárske pozemky od iných vlastníkov. Návrh zákona dbá aj na ochranu záujmov doterajších nájomcov. Po prvé. Uvedené nástroje nebudú pre pôvodných nájomcov znamenať výrazný zásah do ich podnikania, a to vzhľadom na diferencované percentuálne zníženie výmery pôdy prenajatej pôvodným nájomcom od 3 až do 10 %, v závislosti od celkovej rozlohy prenajatej obhospodarovanej pôdy. Po druhé. Ak si doterajší nájomca bude uplatňovať predĺženie nájmu a bude zároveň vykonávať špeciálnu rastlinnú výrobu alebo živočíšnu výrobu v stanovenom rozsahu, nebude mu jeho prenajatá výmera vôbec znížená a nová nájomná zmluva sa bude týkať jeho celej doteraz prenajatej pôdy. Vychádzajúc z diskusie, ktorá prebehla k predloženému návrhu zákona v prvom čítaní, považujem za nevyhnutné zdôrazniť, že jeho obsah a sledovaný cieľ nemožno vnímať izolovane. Vytvorenie podmienok prístupu k pôde pre mladých a mladých poľnohospodárov je jedným z integrálnych nástrojov celkových podmienok pre podporu tejto cieľovej skupiny poľnohospodárov obsiahnutých v koncepcii podpory malých, mladých a rodinných poľnohospodárov, ktoré vláda schválila práve dneska. Mladému, malému alebo rodinnému poľnohospodárovi vznikne reálne právo na uchádzanie sa o pôdu v správe a nakladaní Slovenského pozemkového fondu až vtedy, keď sa stane úspešným žiadateľom o nenávratný finančný príspevok v zmysle opatrenia na podporu na začatie podnikateľskej činnosti pre mladých, resp. malých poľnohospodárov, t. j. keď mu bude táto podpora schválená poľnohospodárskou platobnou agentúrou. V rámci tohto schvaľovacieho procesu bude totiž posudzovaná reálnosť podnikateľského zámeru pre hospodárenie na pôde, ktorej prenájom bude od Slovenského pozemkového fondu žiadať, a nepriamo aj schvaľované podmienky pre obhospodarovanie tejto pôdy tak, aby tieto zodpovedali zámerom sledovaným vyššie uvedenou koncepciou. Navrhovaná účinnosť tohto zákona je od 1. januára 2015, nakoľko Slovenský pozemkový fond má približne 75 % zmlúv, ktoré končia ku koncu roku 2014, a je potrebné uplatniť zníženie prenajímania pôdy veľkým farmárom v prospech mikro alebo malých podnikov, alebo mladých poľnohospodárov už pri uzatváraní nových nájomných zmlúv. Vážená pani predsedajúca, panie poslankyne, páni poslanci, vzhľadom na potrebu zavedenia navrhovaného zákona do praxe dovoľujem si vás požiadať o jeho prerokovanie a schválenie. Zároveň mi dovoľte poďakovať vám za konštruktívny prístup a spoluprácu pri prerokovaní návrhu vo výboroch, ako aj za podnetné návrhy a pripomienky, ktoré tento návrh pomáhajú vylepšiť, a zároveň vyjadriť dôveru v podporu tohto návrhu v pléne Národnej rady. Ďakujem pekne, skončil som.